钦定古今图书集成/理学汇编/学行典/第252卷 > 杨忠
## 钦定古今图书集成/理学汇编/学行典/第252卷 > 杨忠

按《宁波府志》：“杨忠，戴献可之仆。戴氏世雄于财，献可
子伯简，方弱冠，与里中恶少游，尽破其家，惟昌国鱼
盐竹木之利，为忠所主，得存，伯简往依焉。忠籍其赀
以献，伯简大喜，谓我固有之物，恣雎如故。忠哭谏不
听。一日，伯简与其徒会饮呼蒱，忠挺刃而前，执其尢
者，捽首顿之地，数曰：‘我事主人三十年，郎君年少，尔
辈诱为不善，家产扫地。幸我保此别业，汝必欲使靡
有孑遗邪？我断汝首，告官请死，报主人于地下’。”其人
哀号伏罪。忠噤龂良久，收刃却立，曰：“如此，贷尔命。”遂
出彩帛曰：“可负此，亟去。”其人疾走，忠挥泪谢罪曰：“老
奴惊犯郎君请，今改前所为，但听老奴不二三年，旧
业可复也。若再与此辈游，老奴当焚资自沈于海，不
忍见郎君饿死，贻主人门户羞也。”伯简惭泣，自是谢
绝不往，一听忠所为。三年，果尽复田宅，忠事之弥谨
焉。